To måneder i vasken for Northug
Fredag fikk Petter Northug påvist et virus på St. Olavs Hospital i Trondheim og han har nå fått treningsnekt i minst to uker. - Kropp og humør har aldri vært bedre, skriver Petter Northug i det som må tolkes som en ironisk sms til VG. For det er ikke bare en tre uker lang høydesamling Northug nå mister. Rundt 40-45 treningstimer forsvinner de kommende to ukene. Deretter kommer to nye uker som på ingen måte kommer til å ha vanlig innhold i forhold til den planlagte OL-oppkjøringen.- Han må ta det helt rolig i to uker før vi trykker på restart-knappen. Da begynner han på scratch og bygger seg rolig opp, før han kan starte middels trening og så begynner å trene hardt. Jeg tipper han kan begynne å trene hardt om fire uker hvis ting går som normalt, sier Nossum. Men samtidig har Northug heller ikke fungert som normalt over lengre tid. Kroppen har oppført seg rart. - Han har ikke vært dausjuk. Og han har hatt gode konkurranser, det er ikke tvil om det. Men han har variert med dårlige perioder og det har tatt en god stund å hente seg inn igjen. Det har absolutt ikke vært hele sommeren. Men den siste måneden har ting vært spesielt. Han har følt at han ikke har respondert på samme måte som vanlig, sier Northugs trener Eirik Myhr Nossum til VG.Med andre ord; to måneder av OL-oppkjøringen har blitt rammet av viruset når han muligens kan starte hardkjøret i oktober igjen. - Han har vært uvanlig slapp til tider og har vært veldig opp og ned. Derfor kjørte jeg hardt på at vi skulle teste kroppen for alt opp og i mente. Det hørtes ut som det kunne være sykdom. I utgangspunktet tok han det bra, sier Nossum om testene Northug tok i Trondheim. Nå kan viruset få konsekvenser for hva Northug velger å prioritere den kommende sesongen. - OL blir ikke et mindre hovedmål av dette. Det kan skje at Tour de Ski droppes, men det vil avhenge av hvor lenge dette sitter i. Hvis alt fungerer optimalt etter 14 dager går det greit å delta i Tour de Ski. Men vi drar ikke dit hvis det ikke er lurt, sier Nossum. - For at han skal prestere i OL er bare hvile akkurat det han trenger å gjøre nå. Men det at han har prestert så bra selv om han har hatt dette i kroppen tyder bra, sier Nossum.Northug, som satser privat utenfor landslaget, utsatte først høydesamlingen i Italia med en uke Men etter viruset ble påvist blir det ingenting av den planlagte høydesamlingen. Og den blir heller ikke erstattet. Med andre ord går det nesten fire måneder mellom juni-samlingen og neste høydesamling som starter rundt 20. oktober - hvis ting fungerer da. - Han har vært mye i høyden de siste to årene så han får nok høydedøgn. Vi skulle gjerne vært på høydesamling, men det er treningstimene han helst skulle hatt. Om de hadde skjedd i lavlandet eller i høyden spiller mindre rolle, sier Nossum. Manager Are Sørum Langås var lenge sammen med Northug i går og skal ha et nytt møte med skistjernen i Trondheim i dag. - Det er vel Petter som er minst stresset i teamet nå, sier Langås.
Petter Northugs OL-oppkjøring har vært alt annet enn optimal den siste tiden. Viruset som herjer i kroppen hans saboterer minst to måneder.